Exodus (cinta de 1960)

:*Iste articlo ye sobre una cinta de cine epico historico estausunidense de 1960; ta atros usos, se veiga *'Exodus***.

***Exodus*** (títol orichinal en [[Idioma anglés|anglés]], en [[Idioma aragonés|aragonés]] ***Exodo***, estrenada en [[Aragón]] con o suyo títol traduciu enta lo [[Idioma castellano|castellano]] como ***Éxodo**') ye una cinta de cine estausunidense de cine de drama epico historico estrenada l'anyo 1960, dirichida por Otto Preminger seguntes un guión adaptau por Dalton Trumbo (basau en a novela *[[Exodus (novela)|Exodus]]*, que heba publicau Leon Uris l'anyo 1958), con una banda sonora orichinal d'Ernest Gold, una dirección de fotografía de Sam Leavitt y una producción cinematografica d'Otto Preminger ta la productora cinematografica *[[Carlyle-Alpina, S.A.]]*. Fan parte de l'elenco d'a cinta, entre d'atros actors, Paul Newman, Eva Marie Saint, Ralph Richardson, Peter Lawford, Lee J. Cobb, Sal Mineo, John Derek, Hugh Griffith, Martin Miller, Gregory Ratoff, Felix Aylmer, David Opatoshu, Jill Haworth, Marius Goring, Alexandra Stewart, Michael Wager, Martin Benson, Paul Stevens, Victor Maddern, George Maharis y Esther Ofarim.

A cinta conta la formación d'Israel en forma novelada y con una visión amplament pro-israelina (anque encara lo yera mas a primer versión d'o guión que fació Leon Uris antis de que se refusase y se contractase a Dalton Trumbo, en o que estió chunto con *[[Spartacus (cinta de 1960)|Spartacus]]* las suyas primeras cintas oficials dimpués d'estar en a lista negra de Hollywood). *Kitty Fremont* ye una vidua estausunidense que poco dimpués d'a Segunda Guerra Mundial se troba en Chipre convidada por o *cheneral Sutherland*, qui estió amigo de su mariu, que yera periodista y morió cubrindo noticias d'a guerra. En Chipre conoix a *Karen Hansen*, una chudieva procedent de Dinamarca que ha plegau en Chipre en un barco de refuchiaus chudieus a qui los britanicos han impediu dentrar en Palestina y mantienen en un campo d'internamiento en Chipre. *Kitty* decide adoptar a *Karen* y ista ye en principio conforme, pero alavez aparixe *Ari Ben Canaan*, veterano d'a Brigada Chudieva mientres a guerra y militant d'o *[[Haganah]]*, qui organiza la fuga de 611 chudieus d'o campo levando-los enta un barco que ha de marchar enta Palestina. Entre ixos 611 chudieus se troba *Karen*. Cuan dimpués d'una bada de fambre las autoridaz britanicas lis permiten plegar en Palestina, marchan enta un kibbutz clamau Gan Dafna, *Kitty* marcha con éls, y prencipia una atracción entre ella y *Ari*, a la vegada que iste fa d'intermediario on a organización terrorista *[[Irgun]]* ta colaborar con a *Haganah* para guaranciar a independencia d'Israel en luita contra los arabes que asetian o kibbutz y los atros asentamientos chudieus, amostrando los primers días d'a Guerra arabo-israelina de 1948 dimpués d'a declaración d'independencia d'Israel.

A cinta s'ambienta en 1948 en Famagusta en Chipre y en Acre y atros puestos d'Israel y las suyas escenas se filmoron en Famagusta en Chipre y en Acre y Cherusalem en Israel.

Se tracta d'una cinta que ha recibiu cuantos premios y nominacions, entre los cuals destacan un Premio Oscar (Millor Banda Sonora Orichinal) y dos nominacions (Millor Actor Segundario y Millor Fotografía en Color) en a suya 33<sup>ena</sup> edición; y un Premio Globo d'Oro a lo Millor Actor Segundario y dos ominacions (Millor Banda Sonora Orichinal y Millor Estrela Emerchent Femenina) en a suya 18<sup>ena</sup> edición.

## Elenco

## Se veiga tamién
* Cine en 1960.
* Cintas de 1960.

## Referencias

## Vinclos externos
*  ''Exodus'' en Internet Movie Database.
*  ''Exodus'' en Rotten Tomatoes.
*  ''Exodus'' en TCM Movie.